Informācija medijiem

10.02.2023.

**Brīvprātīgā darba projektu īstenošanai Latvijā papildus piešķirti vairāk nekā 200 tūkstoši eiro**

*Foto: ©European Commission, 2016*

**Eiropas Savienības (ES) programmas “Eiropas Solidaritātes korpuss” brīvprātīgā darba projektu īstenošanai Eiropā 2023. gadā papildu piešķirti 16,5 miljoni eiro, tai skaitā 208 212** **eiro** [**Jaunatnes starptautisko programmu aģentūras (JSPA)**](https://jaunatne.gov.lv/) **Latvijā administrētiem** [**brīvprātīgā darba projektiem**](https://jaunatne.gov.lv/par-agenturu/programmas-projekti/eiropas-solidaritates-korpuss/brivpratiga-darba-projekti/)**, kas vērsti uz vides, veselības un citām būtiskām prioritātēm. Šis papildu finansiālais atbalsts ir nodrošināts no ES pētniecības un inovācijas programmas “Apvārsnis Eiropa” budžeta.**

Ar papildu programmai “Eiropas Solidaritātes korpuss” sniegto 16,5 miljonu finansiālo atbalstu kopējais programmas brīvprātīgā darba projektu budžets 2023. gadā ir vairāk nekā 92 miljoni eiro. Gan pamata programmas budžets, gan papildu sniegtais budžets tiek sadalīts starp visām programmu “Eiropas Solidaritātes korpuss” administrējošo valstu aģentūrām, ņemot vērā katras valsts iedzīvotāju skaitu un citus kritērijus.

Programmas “Apvārsnis Eiropa” piešķirtais finansējums paredzēts, lai atbalstītu tādus brīvprātīgā darba projektus, kas popularizē vides, veselības, digitālo, kultūras, civilās drošības, kā arī pārtikas un bioekonomikas tematiku, tādejādi veicinot projektu skaita pieaugumu šajās jomās. Tāpat projekta aktivitāšu plānošanā un īstenošanā uzmanība jāvērš “[Eiropas Solidaritātes korpuss” vadlīnijās](https://jaunatne.gov.lv/wp-content/uploads/2022/11/european_solidarity_corps_guide_2023_lv-1.pdf) noteiktajām prioritātēm: iekļaušanu un dažādību, digitālo transformāciju, vides ilgtspēju un klimata jautājumiem, kā arī dalību demokrātiskajā dzīvē.

“2021. gadā 27% no apstiprinātajiem brīvprātīgā darba projektiem tika īstenoti, integrējot tajos *zaļo* praksi, vienlaikus vēršot uzmanību uz vides aizsardzības, klimata pārmaiņu un ilgtspējīgas attīstības tematiem. 2022. gadā šādu projektu īpatsvars sasniedza jau 75%. Tas pierāda, ka šī tēma gan ikdienā, gan projektos paliek arvien aktuālāka, kas ir ļoti iepriecinošs rādītājs. Ir svarīgi, ka gan jaunieši, gan organizācijas ar projektu palīdzību pievērš uzmanību vides jautājumiem, tādejādi veicinot gan savu, gan apkārtējas sabiedrības izglītošanu un attieksmes maiņu,” uzsver JSPA ES programmu departamenta direktore, direktora p.i. Maija Kolberga.

**“Eiropas Solidaritātes korpuss” brīvprātīgā darba projektu konkurss**

Programmas [“Eiropas Solidaritātes korpuss”](https://jaunatne.gov.lv/par-agenturu/programmas-projekti/eiropas-solidaritates-korpuss/brivpratiga-darba-projekti/) brīvprātīgā darba projektu mērķis ir popularizēt solidaritāti kā vērtību, palīdzēt risināt vietējai sabiedrībai aktuālus izaicinājumus un uzlabot brīvprātīgā kompetences, īstenojot regulāras un strukturētas brīvprātīgā darba aktivitātes.

2023. gadā Latvijā programmā “Eiropas Solidaritātes korpuss” ir paredzēti [divi projektu konkursi](https://jaunatne.gov.lv/jaunumi/eiropas-solidaritates-korpuss/izsludinats-eiropas-solidaritates-korpuss-2023-gada-projektu-konkurss/). Brīvprātīgā darba projektu finansējuma pieprasījumu var iesniegt **līdz 23. februāra plkst. 13.00 pēc vietējā laika**. Finansējuma pieprasījumi iesniedzami elektroniski “Erasmus+” un “Eiropas Solidaritātes korpuss” vienotajā [platformā](https://webgate.ec.europa.eu/app-forms/af-ui-opportunities/#/european-solidarity-corps) un tiem var pieteikties tikai organizācijas, kurām ir piešķirta [kvalitātes zīme](https://jaunatne.gov.lv/par-agenturu/programmas-projekti/eiropas-solidaritates-korpuss/kvalitates-zime/) vadošās organizācijas lomai. Ja februāra projektu konkursa uzsaukumā viss finansējums netiks apgūts, tad tiks izsludināts oktobra projektu konkurss, kurā pieteikumus varēs iesniegt līdz 4. oktobra plkst. 13.00 pēc vietējā laika.

Kopumā 2022. gadā JSPA tika iesniegti 72 “Eiropas Solidaritātes korpuss” projektu pieteikumi, tai skaitā 27 brīvprātīgā darba projekti, no kuriem apstiprināti - 23. Tāpat pagājušajā gadā Latvijā iebrauca 90 individuālie Eiropas brīvprātīgie un 136 grupu darba brīvprātīgie, savukārt 8 organizācijas iesaistīja 10 Ukrainas bēgļus brīvprātīgā darba aktivitātēs.

**Organizāciju pieredze brīvprātīgā darba projektos**

Gulbenes 1. pirmsskolas izglītības iestāde jau desmit gadus iesaistās programmā [“Eiropas Solidaritātes korpuss”](https://jaunatne.gov.lv/par-agenturu/programmas-projekti/eiropas-solidaritates-korpuss/) un pie sevis uzņem Eiropas brīvprātīgos. Projektu koordinatore Lāsma Lapkaša uzskata, ka tas sniedz neskaitāmus ieguvumus: “Brīvprātīgā uzņemšana dod ne tikai neskaitāmus ieguvumus uzņemošajai organizācijai un vietējai sabiedrībai, bet ļauj arī veidot kontaktu un paziņu loku dažādās Eiropas valstīs.” Ar Gulbenes 1. pirmsskolas izglītības iestādes pieredzes stāstu aicinām iepazīties tīmekļa vietnē [jaunatne.gov.lv](https://jaunatne.gov.lv/jaunumi/eiropas-solidaritates-korpuss/gulbenes-1-pirmsskolas-izglitibas-iestade-uznemusi-20-eiropas-solidaritates-korpuss-brivpratigo/).

Tāpat interesentus aicinām ieskatīties organizācijas “Alternatīvā Realitāte” brīvprātīgā darba [pieredzes stāsta video](https://www.youtube.com/watch?v=iVTKNiOwOC0), kā arī organizācijas [“Radi Vidi Pats” pieredzē](https://www.youtube.com/watch?v=IwiMNA1-7aI). Gan šie, gan citi pieredzes stāstu video skatāmi [JSPA *Youtube* kanālā.](https://www.youtube.com/@jspa_latvia/videos)

Plašāka informācija par programmas “Eiropas Solidaritātes korpuss” brīvprātīgā darba projektiem, projektu konkursu un dalību tajā ir pieejama [JSPA tīmekļa vietnē](http://www.jaunatne.gov.lv/par-agenturu/programmas-projekti/eiropas-solidaritates-korpuss/). Neskaidrību un jautājumu gadījumā aicinām sazināties ar [ES programmas “Eiropas Solidaritātes korpuss” nodaļas ekspertiem](http://jaunatne.gov.lv/lv/kontakti).

**Par programmu “Apvārsnis Eiropa”**

Programma [“Apvārsnis Eiropa”](https://ec.europa.eu/info/funding-tenders/opportunities/portal/screen/programmes/horizon%20/) ir ES pētniecības un inovācijas programma 2021.-2027. gada periodam. Programmas kopējais finansējums ir 95,5 miljardi eiro, padarot to par visu laiku vērienīgāko un ambiciozāko pētniecības un inovāciju programmu, ko īstenojusi ES.

**Par “Eiropas Solidaritātes korpuss” programmu**

Programmas “Eiropas Solidaritātes korpuss” plānošanas periods no 2021.-2027. gadam ir turpinājums iepriekšējam programmas posmam, kas ilga no 2018. līdz 2020. gadam. Programma “Eiropas Solidaritātes korpuss” sniedz iespēju jauniešiem vecumā no 18 līdz 30 gadiem iesaistīties solidaritātes aktivitātēs un jauniešiem no 18 līdz 35 gadiem iesaistīties humānās palīdzības aktivitātēs, kas risina sabiedrībai aktuālus izaicinājumus, uzlabo jauniešu kompetences, sekmē sociālo iekļaušanu un Eiropas vērtību stiprināšanu. Izglītības un zinātnes ministrija ir atbildīgā ministrija par programmas “Eiropas Solidaritātes korpuss” īstenošanu Latvijā, savukārt Jaunatnes starptautisko programmu aģentūra  nodrošina  programmas ieviešanu.

**Par JSPA**

JSPA darbojas kopš 1999. gada. Tā ir izglītības un zinātnes ministres pakļautībā esoša tiešās pārvaldes iestāde, kuras mērķis ir veicināt jauniešu aktivitāti un mobilitāti, līdzdalību jaunatnes brīvprātīgajā darbā, neformālās izglītības un jaunatnes informācijas programmās un projektos, kā arī veicināt jauniešu neformālo izglītību saistībā ar mūžizglītību. JSPA administrē dažādas starptautiskas un valsts līmeņa programmas: “Erasmus+”; “Eiropas Solidaritātes korpuss”, Eiropas Komisijas informācijas tīklu jauniešiem “Eurodesk”, “eTwinning”, Izglītības un zinātnes ministrijas Jaunatnes politikas valsts programmu, Jauniešu garantijas projektu “PROTI un DARI!”, kā arī projektu 7.2.1.2 (“Sākotnējās profesionālās izglītības programmu īstenošana Jauniešu garantijas ietvaros”).

**Informāciju sagatavoja:**   
Egija Ļuļēna   
JSPA Komunikācijas nodaļas vecākā komunikācijas speciāliste  
e-pasts: [egija.lulena@jaunatne.gov.lv](mailto:egija.lulena@jaunatne.gov.lv)  
t. +371 67356251